### 8.      Byggesagsgebyrer 2017

**Åbent**

Sagsnr.: 326-2016-33090       J.nr.: 02.34.00           Dokumentnr.:
326-2016-273842

**Sagstype**

Drøftelse.

**Resume og sagens baggrund**

Taksterne for byggesagsbehandlingen fastsættes i forbindelse
med vedtagelsen af budgettet. Den nuværende takststruktur og timetakst gør det
vanskeligt at opfylde indtægtsbudgettet og sagen fremlægges til en drøftelse
af, hvorvidt indtægtsbudgettet eller taksterne skal justeres.

**Indstillinger**

Chefen for Plan, byg og miljø indstiller, at

1. udvalget drøfter sagen
med henblik på oversendelse til budget 2017, samt at

2. udvalget anbefaler
en reduktion af indtægtsbudgettet til 1,6 mio. kr., eller at

3. udvalget anbefaler
en forøgelse af timetaksten til kr. 731

**Behandling**

Teknik- og Miljøudvalget.

**Sagsfremstilling**

Det tekniske område har på konto 06 et indtægtsbudget til
indtægter for byggesagsgebyrer. Budgettet er i 2016 2,019 mio. kr. I 2017 er
det fremskrevne budget 2,058 mio. kr.

Takstbladet for byggesagsbehandlingen er opdelt i tre
kategorier:

1. Til- og ombygninger
til eksisterende boligbebyggelse (Byggesager omfattet af BR 15 kap.1.3.1, stk.
1, nr. 3-5 og BR 15 kap. 1.3.2, stk. 1, nr. 1)

2. Små bygninger,
f.eks. carporte, garager, udhuse, drivhuse mv. og tilbygninger hertil
(byggesager omfattet af BR 15 kap. 1.3.1, stk. 1, nr. 1 og 2, og BR 15 kap.
1.5, stk. 1, nr. 1-3)

3. Øvrige sager

Kategori 1 er undtaget for gebyr. I kategori 2 opkræves et
fast gebyr og i kategori 3 opkræves et gebyr på baggrund af tidsforbruget.
Timetaksten i 2016 er kr. 595.

I 2015 opnåede området ikke de budgetlagte indtægter, og på
baggrund af indtægterne i det første halvår af 2016 er der en forventning om,
at indtægtsbudgettet i 2016 heller ikke nås.

De manglende indtægter i 2016 skyldes blandt andet, at
antallet af byggesager og fordelingen i de tre nævnte kategorier varierer, at
antallet af sager i kategori 1 er højere end forudsat ved beregningerne, samt
at antallet af sager, der er omfattet af gebyrer er faldet. Effektiviseringer i
byggesagsbehandlingen betyder også, at timeforbruget i den enkelte sag falder
og dermed også gebyrets størrelse.

Pr. juli 2016 er bygningsreglementet ændret, således at
faste gebyrer ikke må overstige kr. 1.000 pr. sag. Til gengæld er det med
lovændringen blevet muligt, at kommunalbestyrelsen opkræver det faste gebyr for
alle sager, hvor der ikke opkræves gebyr efter tidsforbrug. Tidligere kunne der
kun opkræves fast gebyr for garager, carporte, udhuse og lignende.

Hvis den nuværende timetakst fremskrives med det almindelige
pris- og lønskøn, skal den være 608 kr. Denne sats, sammen med det maksimale
faste gebyr på kr. 1.000, estimeres at kunne indbringe 1,6 mio. kr. svarende
til en mindreindtægt på cirka 0,5 mio. kr. i forhold til det fremskrevne
indtægtsbudget.

Hertil kommer en eventuel yderligere mindreindtægt som følge
af usikkerhed i antallet af sager og fordelingen mellem sagstyper.

Grundlæggende må kommunalbestyrelsen i fastsættelsen af
takster tage stilling til, om bygge-sagsbehandlingen skal være helt eller
delvist bruger- eller skattefinansieret. Det er ikke muligt at have indtægter
der overstiger udgifterne til sagsbehandlingen.

Kalundborg Kommune har i de senere år budgetteret med en
brugerfinansiering, der samlet set dækker højst 40% af udgifterne, svarende til
det nævnte indtægtsbudget 2017 på 2,058 mio. kr.

Den ændrede lovgivning og usikkerhederne forbundet med antal
sager og fordelingen af sags-typer giver to scenarier indenfor den nuværende
taksstrukur:

1. Der holdes fast i
de nuværende satser med en prisfremskrivning af timeprisen og en tilpasning af
gebyret for små bygninger, så det er i overensstemmelse med bygningsreglementet.
Indtægtsbudgettet ændres fra nuværende niveau til -1,6 mio. kr.

2. Timeprisen hæves og
gebyret for små bygninger tilpasses bygningsreglementets bestemmelser.
Indtægtsbudgettet ændres ikke. Beregninger viser, at timesatsen vil skulle
hæves til 731 kr. pr. time.

I forslaget til takster for 2017 til det administrative
budgetforslag, er der indarbejdet taksterne i nævnte alternativ 2, med henblik
på at fastholde det fremskrevne indtægtsbudget. Dette betyder, at sager
vedrørende nybyggeri af sommerhuse og enfamiliehuse, samt sager vedrørende
erhverv og etageboliger bærer hovedparten af gebyrerne, omkring 2 mio. kr. og
må imødese en væsentlig gebyrstigning i 2017.

Chefen for Plan, Byg og Miljø anbefaler, at
indtægtsbudgettet i stedet tilpasses den løn- og prisfremskrevne timetakst som
beskrevet i tabel 2. Det betyder, at indtægtsbudgettet i 2017 skal udgøre
maksimalt -1,6 mio. kr.

Alternativt kan takststrukturen ændres således, at der også
betales et gebyr for til- og ombygninger til enfamilie- og sommerhuse, som
erfaringsmæssigt er tidskrævende og ser ud til at fylde stadigt mere i
sagsmængden. Dette vil forventeligt også gøre indtægtssiden mindre sårbar overfor
svingninger i sagsmængder og sagstyper.

Det kan endvidere overvejes, om der skal betales efter
timeforbrug ved små bygninger. Dette vil have den positive konsekvens, at det
er den faktiske sagsbehandling og ikke en tilfældig bygningskategori der afgør
gebyrets størrelse. Sidstnævnte har især vist sig ved byggesager om annekser
til sommerhuse, hvor disse ikke kræver gebyr, men hvor et tilsvarende eller
mindre udhus kræver et gebyr.

**Økonomiske konsekvenser**

Almindelig Asta Johansen og prisfremskrivning af timetaksten fra 595
kr. til 608 kr. vil forventeligt medføre et indtægtstab på 0,5 mio. kr.,
hvorfor indtægtsbudgettet i 2017 bør reduceres til 1,6 mio. kr.

Justering af timetaksten til 731 kr. vil forventeligt give
en indtægt svarende til det fremskrevne indtægtsbudget på 2,058 mio. kr.